tanmirt mass farid f isisfiwn nk, ar-k ssimghurgh, g mad izêlin s urur nk f usqsi hann ghrigh-t mnck aya macc ur righ ad dik kcmgh tanqqarmut acku ur gigh anaw lli-tt ittawin gh tghawsiwin imzzîyn ifl imukrisn imqqurn, ssngh aggur ad iga win tskla d tzûri d tussna tamazight ad-t najj ad ighama mkann ad ismun imdyazn d imaratn ur-d ad-tn ibdû, maxx lligh ak nnigh maya, acku zêrigh-k nit dagh tnnit iyi is yuf yadlli ad ur aragh s tfransist, yuf ad aragh mayann lli nnigh s tmazight, mqqar kiyyi s ixf nk tssnt is iga tidt ngh-d yan udm gh udmawn ns, yah gigh afna n taydyulujiyin ittkksn izrfan zund taydyulujit taqawmajit ta3rabt, sghuyygh inigh, gagh taghuyyit mrawt tkkal, yan itthucn ur ar iddal tamart! ssngh is ggutn wanawn lli ittasin tamukrist n falastîn ad sis zznzan taqawmajit, ssnghtn irwas is tn tssnt ula kiyyi! macc urd amdyaz af sawlgh taqawmajit d wanaw ns lli iskrn gh tmmara n ufgan n falastin asrghu n takat ns, gn-tt d wayyis n trwad ad sis zzrayn iswingimn nsn ittksn i wiyyad lli illan ddu ifassn nnsn izrfan nnsn.
mayad tssnt ssnght, mamk s rad-t inigh d man ils, maya-nn iga winu, gagh gis ilelli, ad-t inigh s mklli ka righ! ur idrus wattân inu f ayt libya g nffusa f wattân inu f ufgan n falastin, macc ssmyarn agh id bab n uswingm a3rab ad nzêrra tammara nnsn nttu talli iskrn i wiyyad, maxx ur-d a3rabn ngh willi yusin iswingimn nnsn ad inghan uggar n mlyun n ifriqiyn gh darfur g ssudan manwatn yaddrn gh dar wa3rabn assa?
illa kra iga aggas rad as tsslst timlsit n umarg tdl-tt s ifugga n tuwlafin d usmrgha n tguriwin, illa kra inwa gik trit ad-t tinit mklli iga isqqaq iqqur iqjr, ajj-t ad-d iffagh, ad ak ur ig yan algammu, ula tsyafat is illa mad gik iran ad tfisst g yan waggur lli s tnnit iga win-k, ig win tlelli!
hayi mass farid ssugigh-d dagh awlk inu, ffigh dagh aylli gigi iffrn, imdyazn hati ur darsn mad hêddûn, yiwi-d akkw wawal aylli issntl wul!
tanmirt nk tikklt yadên, ha yat tmdyazt righ ad ak-tt gagh d trzzift:
tayrrist n twngimt
wanna ra kk yass,
ur d uzzal as ira akk ikrf !
ra d ak ignu tawngimt
ikrf ak ul nk,
ra d ak isghal is iga
ixf nnun aghanim
ig azuzwu,
ismdudi-k s mklli ka ran !
ra d ak iskr s ighadiwn
timlsa wawal..
rad ak ighmu s ibadân
annay n tît nk,
ra k izazwul s tiggas
asa n iman nk..
ittl ils nk s tiddâ
init as : immim !
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn slk_Latn kab_Latn taq_Latn taq_Latn kab_Latn kab_Latn